Уадыгэну сыт и уасэ!
Адыгэхэм я махуэр гукъинэжу щагъэлъэ-пIащ курыт еджапIэхэми. Апхуэдэу Налшык къалэ дэт 14-нэ гимназием адыгэбзэмрэ литературэмкIэ и егъэджакIуэхэми екIуу а Iуэхум зыхуагъэхьэзырат.
Сабийм бзэр Iурылъыныр къыщежьэр адэ-анэр, ар зыщIапIыкI унагъуэр арауэ зэрыщытыр гурыIуэгъуэщ. Ауэ адыгэбзэр езыгъэджхэми къалэнышхуэ я пщэ дэлъщ анэдэлъхубзэм сабийр дегъэхьэхынымкIэ. Абы хъарзынэу йохъулIэ пэщIэдзэ классхэм щылажьэхэу Шыд Антонинэрэ Елбэрд Иринэрэ. Абыхэм сабийхэр адыгэбзэ шэрыуэкIэ гъэхуауэ кърагъэджащ ди щIыналъэм, хамэ хэку щыпсэу ди лъэпкъэгъухэм я усэхэм.
Адыгэхэм я щхьэр лъагэу щIалъагъужын, ди лъэпкъэгъухэр гушхуэу щIызэхыхьэн махуэшхуэ дызэриIэм теухуа, «Уадыгэну сыт и уасэ!» зыфIаща дерс курыт классхэм щIэсхэм я деж щрагъэкIуэкIащ Хьэмырзэ Заретэрэ Пщыунэ Викториерэ. Ди адэжьхэм къащIэна тхыдэ купщIафIэхэм, ди къуэпсхэр жыжьэ къызэрыщежьэм, ди лъэпкъым къыхэкIа цIыху щэджащэхэм, дуней псом дыкъызэращIэ ди адыгэ хабзэм егъэджакIуэхэр щытепсэлъыхьащ абы. Уи гуапэ мыхъуу къанэртэкъым сабийхэм хэт усэ зригъэщIауэ, хэти адыгэ уэрэд дахэ жиIэу, нэгъуэщIхэми я лIакъуэ жы-гыр егугъуу ятхауэ къызэрахьар. И анэдэлъхубзэр Iурылъу щIэблэр къэгъэхъуным епха урокхэм мыхьэнэшхуэ яIэщ. ЕджакIуэхэм я гукъыдэжыр къэзыIэт Iуэхугъуэт дерсыр щекIуэкI пэшым и блыным ди цIыху цIэрыIуэхэм я сурэтхэр зэрыфIэлъыр, адыгэ хьэпшыпхэр зэрызэхуахьэсар, пэшым и зы плIанэ-пэм тхылъ гъэлъэгъуэныгъэ къызэрыщызэрагъэпэщар, махуэшхуэм ехьэлIа хьэпшып цIыкIуфэкIухэр сабийхэм зэращIар.
Класс нэхъыжьхэм щIэсхэр яфIэгъэщIэгъуэну еплъащ Нэгъаплъэ Аскэрбий и «Шэрджэсхэр» фильмым. Адыгэбзэмрэ литературэмкIэ егъэджакIуэхэм Нэгъаплъэм и лэжьыгъэр къагъэсэбэпкIэрэ, ныбжьыщIэхэм я нэгу къыщIагъэувэфащ ди щIыналъэм и дахагъэр, ди лъэпкъым и псэукIар, егъэджэныгъэ, щэнхабзэ, гъуазджэ я лъэныкъуэкIэ ди нэхъыжьхэм къытхуагъэна хъугъуэфIыгъуэхэр, абыхэм дазэрыхуэсакъын зэрыхуейм щIэблэр хуаущиящ.
Къыхэгъэщыпхъэщ «Уадыгэну сыт и уасэ!» фIэщыгъэм щIэт сочиненэ тхынымкIэ зэпеуэ 2 — 11-нэ классхэм щIэсхэм зэрыдрагъэкIуэкIри.
Махуэшхуэр адыгэ лъэпкъым и къэщIэрэщIэжыныгъэмрэ зыузэщIыныгъэмрэ я къежьапIэ дахэ хъуну хъуахъуэри, гуфIэгъуэ махуэр зэхуащIыжащ. ЩIалэгъуалэм адыгэ джэгу дахи ящIащ.
Табыщ Динарэ.
